## Pályázati Felhívás

**Személyszállítási szerződés megkötésére**

## Tartalomjegyzék

[Pályázati Felhívás 1](#_Toc500251639)

[Tartalomjegyzék 2](#_Toc500251640)

[Mellékletek 3](#_Toc500251641)

[A pályázati felhívás tárgya 4](#_Toc500251642)

[1. Ajánlatkérő jogai a pályázati eljárásban 5](#_Toc500251643)

[2. Titoktartás 6](#_Toc500251644)

[3. Az Ajánlat kötelező tartalma 6](#_Toc500251645)

[A, Felhívás tárgya 7](#_Toc500251646)

[B, Szolgáltatás minősége 7](#_Toc500251647)

[C, Szolgáltatás díja 7](#_Toc500251649)

[D, Felelősségvállalás 8](#_Toc500251650)

E, Egyéb feltételek ……………………………………………………………………………………………8

[4.Szolgáltatóegyüttműködési kötelezettsége 8](#_Toc500251653)

[5. Kommunikáció 8](#_Toc500251654)

[6. Ajánlati kötöttség, az Ajánlat beadása 9](#_Toc500251655)

[7. Az Ajánlatok elbírálásának és a kiválasztás folyamata 9](#_Toc500251656)

[8. Szerződéskötés 9](#_Toc500251657)

## Mellékletek

1. számú melléklet Értékelési szempontok

2. számú melléklet Titoktartási nyilatkozat

3. számú melléklet Szerződés minta

## A pályázati felhívás tárgya

A **Vasas Sport Club** (székhely: 1139 Budapest, Fáy u. 58.; nyilvántartó bíróság: Fővárosi Törvényszék; nyilvántartási száma: 01-02-0000665; adószám: 19806574-2-41) (továbbiakban: **Ajánlatkérő** vagy **Vasas Sport Club**) ezennel **nyílt,** **egyfordulós pályázatot ír ki**, melynek célja, hogy olyan autóbuszos személyszállítási szolgáltatót találjon Ajánlatkérő, aki megfelelő feltételeket biztosít az Ajánlatkérő sportolóinak szállításához.

A Vasas Sport Club Magyarország egyik legnagyobb sportszervezeteként 23 sportágat működtet. Sportágai döntő részének versenyeztetését, működtetését saját maga végzi. A versenyeztetés és felkészülés időszakában kiemelt fontosságú, hogy sportolói megfelelő színvonalon tudjanak eljutni a sportesemények, edzőtáborok helyszíneire. Ez az esetek döntő többségében buszos személyszállítást jelent. Mind a versenyeztetés, mind az edzőtáboroztatás esetén gyakoriak a külföldi helyszínek, edzőtáborok esetében akár 1 hét időtartamra is. Szintén változó a szállítandó sportolói létszám. (mikrobusz (9 főig), minibusz (10-21 főig), midibusz (22-50 főig) lehet szükséges) A személyszállítással jellemzően és folyamatosan a csapatsportágak érintettek, azaz:

• jégkorong

• vízilabda

• röplabda

• kézilabda

Ezen felül eseti jelleggel egyéni sportágak is igénylik a személyszállítási szolgáltatást, különösen az ökölvívó szakosztály.

A nyertes Ajánlattevővel olyan keretszerződést kíván Ajánlatkérő kötni, ahol az egyes konkrét feladatokat egyedi megrendelővel kívánja Ajánlatkérő minden esetben megrendelni, hiszen az év (szezon) során a sportolók szállításával kapcsolatosan több változó tényező is van (bajnoki sorsolás, rájátszás elérése/nem elérése, edzőtábor lehetőségek felmerülése, nemzetközi torna lehetőségek stb.), melyek az egyedi megrendelés tartalmát meghatározzák. A bajnoki programok alapvetően a szezon elején (augusztus), a sorsolást követően láthatóak, ezt Ajánlatkérő előre tudja jelezni, ugyanakkor a többi esetben ilyen bizonyosságot nyújtani nem tud, sőt a bajnoki menetrend is változhat (pl. válogatott igényei, TV-s igények stb.). Ennek okán különösen fontos, hogy egy adott esemény kapcsán rövid határidővel tudja vállalni a nyertes ajánlattevő az egyedi megrendelő alapján a szolgáltatás teljesítését. Az egyedi megrendelő tartalmazni fogja, hogy mely napra igényli Ajánlatkérő a buszt (indulás dátuma és helyszíne, érkezés dátuma és helyszíne, nap és óra megadásával), hogy hány fő utazását kell biztosítani, és természetszerűleg tartalmazni fogja a megrendelő az érintett helyszínt is.

**Ajánlatkérő a szerződés aláírásától 2027. június 30-ig tartó időszakra kíván szerződést kötni.**

A szerződés keretösszege előre a fentiekre való tekintettel nem meghatározható, így Ajánlatkérő a jelen pályázattal megkötni kívánt szerződés keretösszegét nem kívánja pontosan meghatározni, annak tartalmát Ajánlatkérő eseti, egyedi megrendelései fogják képezni. Tájékoztatásul közöljük, hogy a 2024. naptári évben a hasonló teljesített szolgáltatások összértéke a bruttó 50.000.000,- forintot meghaladta.

Ajánlatkérő célja, hogy jelen pályázat keretében személyszállítási keretszerződést kössön, melynek keretében biztosítani tudja a szakosztályainál működő sportcsapatok külföldi és belföldi mérkőzésékre, versenyekre szállítását, a nyertes Ajánlattevő által biztosított, az ajánlattevő tulajdonában lévő autóbuszokkal.

Az Ajánlatkérő ennek keretében a jelen pályázati felhívásban megjelölt minimum követelmények alapján személyszállítási keretszerződés megkötésére vonatkozó ajánlatot kér a pályázóktól (továbbiakban: **Ajánlattevő**).

## Ajánlatkérő jogai a pályázati eljárásban

Ajánlatkérő fenntartja a jogát arra, hogy a jelen pályázati felhívásban (továbbiakban: **Felhívás**) rögzített pályázati eljárás bármely szakaszában, indokolás nélkül, egyoldalúan megváltoztassa a Felhívás tartalmát képező feltételeket, kikötéseket, kiértékelési szempontokat vagy követelményeket. Az esetleges módosításokról az Ajánlatkérő haladéktalanul értesít minden Ajánlattevőt.

Ajánlatkérő fenntartja a jogát arra, hogy a pályázatot a Felhívásban rögzített pályázati eljárás bármely szakaszában – még érvényes ajánlatok benyújtása esetén is –, indokolás nélkül, egyoldalúan megszüntesse, eredménytelennek nyilvánítsa, illetve egy vagy több fordulóssá minősítse.

Ajánlatkérő kijelenti, hogy a Felhívásban megadott adatokat és információkat kellő gondossággal és körültekintéssel mérte fel a tapasztalati mutatók és piaci irányzatok alapján. Mindemellett – részben a piacon bekövetkező esetleges változásokra tekintettel – a közölt adatok helyességéért felelősséget nem vállal és fenntartja a jogát, hogy a pályázati eljárás bármely szakaszában egyoldalúan eltérjen a kiírásban szereplő adatoktól.

Ajánlattevő saját felelősségére, kockázatára és költségére adja be az ajánlatát, egyúttal tudomásul veszi, hogy jelen Felhívással kapcsolatosan Ajánlatkérő felé semmilyen követeléssel nem élhet a Felhívás visszavonása vagy annak eredménytelenné nyilvánítása esetén sem. Az Ajánlattevő kijelenti és elfogadja továbbá, hogy az általa benyújtandó, személyszállítási keretszerződés megkötésére vonatkozó ajánlat (továbbiakban: **Ajánlat**) benyújtásának a ténye a Felhívás tartalmának és feltételeinek teljes körű elfogadását jelenti. Ajánlattevő már a Felhívás átvételével tudomásul veszi, hogy a Felhívás bármely rendelkezésének megsértése esetén Ajánlatkérő az Ajánlattevő Ajánlatát érvénytelennek nyilváníthatja.

Ajánlattevő az Ajánlat benyújtásával tudomásul veszi és elfogadja, hogy az Ajánlatkérő a Felhívás átvételével kifejezetten kizárja a felelősségét minden olyan kár megtérítéséért, ami az Ajánlattevőt esetlegesen a Felhívás tartalmának, illetve feltételeinek alkalmazása miatt érheti (a Felhívás tartalmának egyoldalú megváltoztatása, a pályázat eredménytelenné nyilvánítása stb.).

## Titoktartás

Ajánlattevő a Felhívás átvételével tudomásul veszi, hogy az Ajánlatkérő gazdasági tevékenységéhez kapcsolódó minden olyan tény, információ, megoldás vagy adat, amely a pályázati eljárás során – a Felhívás révén vagy azon kívül – az Ajánlattevő tudomására jut, üzleti titoknak minősül. Valamennyi üzleti titoknak minősülő tényt, információt, megoldást vagy adatot az Ajánlattevő kizárólag az Ajánlat elkészítéséhez használhatja fel, és azt az Ajánlatkérő előzetes írásos jóváhagyása nélkül nem használhatja fel más célra, nem adhatja át harmadik személynek, illetve nem hozhatja nyilvánosságra. Az Ajánlatkérő és az Ajánlattevő között – a titoktartási kötelezettség szempontjából – a jogviszony a Felhívás Ajánlattevő általi kézhezvételével létrejön.

Ajánlattevő a Felhívás kézhezvételével tudomásul veszi, hogy az Ajánlat tartalmát Ajánlatkérő saját gazdasági tevékenységéhez, más számára nem azonosítható módon, szabadon felhasználhatja.

Ajánlattevő a pályázat eredményének kihirdetéséig köteles titokban tartani a pályázaton való részvételének vagy annak visszavonásának tényét, valamint Ajánlatának tartalmát.

## Az Ajánlat kötelező tartalma

Ajánlattevő az alábbi feltételek figyelembevétele és a jelen Felhívás 1. számú minimum követelményeinek szigorú betartása mellett teheti meg Ajánlatát.

Az Ajánlattevő Ajánlatában olyan ajánlatot kell tennie, amely az 1. számú mellékletben rögzített értékelési szempontoknak legalább megfelel. Az Ajánlattevő által az értékelési szempontokban meghatározott értékeknek és összegeknek az ajánlattételkor és a kötendő személyszállítási keretszerződésben írt szerződéses időtartam teljes hatálya alatt meg kell felelnie a szolgáltatás teljesítése során. Az Ajánlatnak tartalmaznia kell a szállítási óradíjat, személyszállítás km díját, díjmentes lemondási időn túli lemondás díját az út becsült hossza alapján két kategóriára bontva, teljesítés előtt díjmentesen lemondható legkésőbbi időpontot, utánfutó költségét, autópálya matrica díját, autóbuszokon lévő extra szolgáltatásokat, valamennyi felmerülő költséget (útdíjak, várakozási díj, napi kapacitás lefoglalási díja stb.) valamennyi egyéb felmerülő járulékos költséget, díjat, de nem tartalmazza az általános forgalmi adót.

Ajánlattevőnek Ajánlatában be kell mutatnia, hogy rendelkezik a keretszerződés hatálya alatt legalább 2 fő a közúti járművezetők és a közúti közlekedési szakemberek képzésének és vizsgáztatásának részletes szabályairól szóló 24/2005. (IV. 21.) GKM rendelet szerinti „D” kategóriás jogosítvánnyal rendelkező szakemberrel, akik legalább 2 éves hivatásos autóbuszvezetői gyakorlattal rendelkeznek (legalább 20 db akár belföldi, akár külföldi hivatalos út). Szolgáltató köteles a teljesítésbe bevonni a jelen feltételeknek megfelelő szakembereket.

Ajánlatkérő fenntartja magának a jogot, hogy a Felhívás tartalmával ellentétes, Ajánlatkérő számára a Felhívásban foglalt feltételeknél kedvezőtlenebb tartalmú Ajánlatot érvénytelennek nyilvánítsa. Az Ajánlat kiterjedhet a Felhívásban nem szabályozott kérdésekre is, így különösen a Felhívás jelen pontjában nem szabályozott kérdésekre is, ez azonban nem érinti Ajánlatkérőnek a pályázat kiértékelésével kapcsolatos jogait.

Az Ajánlat kötelező tartalmát képezik különösen:

1. A jelen Felhívás mellékletét és elválaszthatatlan részét képező Személyszállítási keretszerződés (továbbiakban: **Személyszállítási keretszerződés**) teljes szövege az abban kiemelt adatokkal).
2. A Személyszállítási keretszerződés 1-4. mellékletei *(Felelősségbiztosítási kötvény másolata, Személyszállítási jogosultság másolata, Egyedi megrendelő minta; Teljesítésigazolás minta)*. A mellékletek hiánytalanul történő benyújtása a pályázat érvényességének feltételek.
3. Az Ajánlat kötelező tartalmát képezi az Ajánlattevő nyilatkozata arról, hogy rendelkezik olyan gépjárművekkel, melyek az Ajánlatkérő által előírt feltételeknek és célnak megfelelnek.

### A, Felhívás tárgya

Az Ajánlattevő az Ajánlatban a jelen pályázati felhívás 1. számú mellékletét képező Értékelési szempontok szerinti szolgáltatásra ad ajánlatot Ajánlatkérő részére.

### B, Szolgálatatás minősége

Ajánlattevő az 1. számú mellékletét képező Értékelési szempontok szerinti szolgáltatásra ad ajánlatot Ajánlat kérő részére akként, hogy a szerződés teljes időtartama alatt ezen értékeknek és összegeknek a nyertes Ajánlattevő folyamatosan megfelel.

### C, Szolgáltatás díja

A szolgáltatás díjára vonatkozóan az alábbiak szerint kérünk ajánlatot. A díjak tartalmazzák az Ajánlattevő oldalán felmerülő költséget a szolgáltatás teljesítésével kapcsolatban.

* Személyszállítás óradíja, amennyiben az utazás teljesített hossza legfeljebb 150km (nettó …. Ft/óra)
* Személyszállítási km díja, amennyiben az utazás teljesített hossza a 150km-t meghaladja (nettó …. Ft/km)
  + lemondási időn túli lemondás díját
* Utánfutó díja: legfeljebb nettó 12.000,- Ft/nap, mely az utánfutó autópálya matrica díját is megában foglalja
* Belföldi utazások esetén elszámolható aputópálya díj:
  + - * + Mikrobusz esetén: nettó 7000,- Ft/út;
        + Minibusz esetén: nettó 7000,- Ft/út
        + Midibusz: esetén: az autópálya díj teljes költsége tovább számlázható
  + Legfeljebb 20 fő létszámú buszon, audiovizuális szórakoztató funkció biztosítása: igen/nem
  + Szolgáltató két héten belüli (de minimum három munkanapon túli) kötelezettséget a szolgáltatás biztos teljesítésére vállalja/nem vállalja.
  + Várakozási díj (amennyiben egynapos út esetében a helyszínen a várakozás a 4 órát meghaladja): nettó ……….,- Ft;
  + Utazásokkal kapcsolatosan közvetlenül felmerülő bizonylattal igazolt költségek:
    - parkolási költségek
    - gépjárművezető szállása, étkezése (utazó csoporttal együtt)
  + Napi kapacitás lefoglalás díja: azon személyszállítások esetében, melyek többnaposak és a busz végig a helyszínen marad, és az adott napon a jármű használat nem éri le a 8 órát, vagy a 150 km-t: legfeljebb nettó 50.000,- Ft/nap.
  + A 14 órát meghaladó utazások esetén a második gépjárművezető napidíja: a vonatkozó jogszabályok szerint, tételesen kimutatva.
  + Külföldi utazásokkal kapcsolatosan közvetlenül felmerülő költségek:
    - gépjárművezető napidíja: a vonatkozó jogszabályok szerint, tételesen kimutatva;
    - közterheknek és úthasználati díjaknak az adott utazásra eső arányos része

### D, Felelősségvállalás

Az Ajánlattevő felelősséget vállal azért, hogy a tevékenységének folytatásához megfelelő hatósági engedélyekkel rendelkezik.

A nyertes pályázó felelősséget vállal arra, hogy a Szolgáltatásban biztosított gépjárművek megfelelnek a hatályos előírásoknak és Ajánlatkérő által megkövetelt 3. számú mellékletben, a Személyszállítási keretszerződésben megjelölt valamennyi jellemzőnek.

### E, Egyéb feltételek

Fentieken túl Ajánlattevőnek igazolnia kell, hogy rendelkezik a keretszerződés hatálya alatt legalább 2 fő a közúti járművezetők és a közúti közlekedési szakemberek képzésének és vizsgáztatásának részletes szabályairól szóló 24/2005. (IV. 21.) GKM rendelet szerinti „D” kategóriás jogosítvánnyal rendelkező szakemberrel, akik legalább 2 éves hivatásos autóbuszvezetői gyakorlattal rendelkeznek (legalább 20 db akár belföldi, akár külföldi hivatalos út).

## Szolgáltató együttműködési kötelezettsége

Ajánlattevőt, mint Szolgáltató a Személyszállítási keretszerződés hatálya alatt fokozott együttműködési kötelezettség terheli Ajánlatkérővel szemben. Ennek keretében – többek között – a jelen pályázat tárgyával kapcsolatosan felmerülő mindennemű problémára, igényre rugalmas és korszerű megoldásokat kell alkalmaznia az Ajánlattevőnek.

## Kommunikáció

Ajánlatkérő és az Ajánlattevő között a pályázati eljárás bármely szakaszában történő kommunikációra a következő megkötések vonatkoznak:

1. A személyesen átadott, vagy postai úton megküldött írásbeli közlés elfogadott és semmiféle további megerősítés nem szükséges.
2. E-mail: minden esetben szükséges a másik fél megerősítése az eredeti e-mail megérkezésekor. (A megerősítésre vonatkozó megerősítést nem szükséges elküldeni.) Amennyiben a megerősítés megérkezik a másik félhez, akkor ez a kommunikációs forma azonos személyesen átadott vagy postai úton keresztül történő kommunikációval.
3. Telefon: minden telefonon keresztül történő közlés joghatás kiváltására nem alkalmas információnak tekinthető és a későbbiekben arra nem lehet visszautalni vagy hivatkozni.
4. Személyes beszélgetés: minden személyes beszélgetés során elhangzott közlés kizárólag joghatás kiváltására nem alkalmas közlésnek tekintendő és a későbbiekben arra nem lehet visszautalni vagy hivatkozni.

A Felhívással kapcsolatos további információ kizárólag írásban, legkésőbb 2025. június 09. napjáig kérhető VSC illetékes kapcsolattartójától, Szabó-Pap Gergely (mobil +36209439686; e-mail: g.szabopap@vasassc.hu)

Az információkérésekre Ajánlatkérő egyszer és írásban válaszol, a válaszait valamennyi Ajánlattevő részére megküldi legkésőbb 2025. június 13. napjáig.

## Ajánlati kötöttség, az Ajánlat beadása

Ajánlattevő Ajánlatának érvényességi feltétele – többek között – az Ajánlattevő ajánlati kötöttségének legalább a pályázat lezáró eredményhirdetés napjától számított 60 (hatvan) napig való fenntartása.

Ajánlattevő tudomásul veszi, hogy Ajánlatkérőt semmilyen körülmények között, még a nyertes Ajánlattevő kiválasztása esetén sem terheli szerződéskötési kötelezettség.

A Felhívás mellékletei Ajánlattevő által szabályosan és a valóságnak megfelelően kitöltve az Ajánlat elválaszthatatlan részét képezik. Az Ajánlatokat kinyomtatva, zárt borítékban (csomagban), magyar nyelven, a szükséges igazolásokkal együtt kell eljuttatni az Ajánlatkérő székhelyére, címezve. Az Ajánlatot tartalmazó zárt borítékra (csomagra) rá kell írni, hogy „Pályázat Személyszállítási Szerződés megkötésére**”.**

Az Ajánlatokat egy (1) nyomtatott példányban kell beadni Ajánlatkérő székhelyére.

**Az Ajánlat benyújtási határideje: 2025.06.20.**

**Az Ajánlatkérő székhelye: Vasas Sport Club 1139 Budapest, Fáy u. 58.**

## Az Ajánlatok elbírálásának és a kiválasztás folyamata

Az Ajánlatok benyújtására nyitva álló határidő letelte után az Ajánlatkérő a kiírásban szereplő követelmények alapján értékeli, majd rangsorolja a beérkezett Ajánlatokat.

A **pályázatok értékelése** a csatolt értékelési pontrendszert tartalmazó táblázat szerint történik.

Az Ajánlatok közül Ajánlatkérő az elvárásainak összességében leginkább megfelelő tartalmú Ajánlat benyújtóját hirdeti meg nyertesnek.

A beérkezett Ajánlatok kiértékelésének tervezett határideje: 2025.06.24.

Ajánlatkérő fenntartja magának a jogot, hogy a beérkezett Ajánlatokkal összefüggésben versenytárgyalást tartson az általa kiválasztott Ajánlattevőkkel, azonban előre bocsátja, hogy jelen Felhívás kiküldésekor versenytárgyalás tartását előre láthatóan nem tervezi.

Eredményhirdetés tervezett időpontja: 2025.06.25.

## Szerződéskötés

A nyertes Ajánlattevő kiválasztása még nem hozza létre a **Személyszállítási keretszerződést** a felek között. Ajánlatkérő fenntartja a jogát arra, hogy **Személyszállítási keretszerződés** tartalmának véglegesítése érdekében a nyertes Ajánlattevővel további tárgyalásokat kezdeményezzen. A nyertes Ajánlattevővel történő szerződéskötés tervezett időpontjának utolsó napja: **2025.06.30.**

Abban a nem várt esetben, amennyiben a nyertes Ajánlattevő a fenti határidőn belül bármely okból nem köti meg a **Személyszállítási keretszerződést** Ajánlatkérővel, úgy Ajánlatkérő jogosulttá válik az összességében második, majd az azt követő leginkább megfelelő tartalmú Ajánlat Ajánlattevőjével megkötni a Személyszállítási keretszerződést vagy új pályázatot kiírni.

**Budapest,** 2025.06.02.

Vasas Sport Club

Ajánlatkérő